Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2023/C 23/07)

Euroopan komissio on hyväksynyt tämän vähäisen muutoksen annetun komission delegoidun asetuksen (EU) N:o 664/2014 6 artiklan 2 kohdan kolmannen alakohdan mukaisesti (1).

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”MANTECADAS DE ASTORGA”

EU-nro: PGI-ES-0311-AM01 – 19.2.2021

SAN ( ) SMM (X)

1. Nimi

”Mantecadas de Astorga”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 2.3 Leipomo-, konditoria-, makeis- ja keksituotteet

3.2. Kuvaus 1 kohdassa nimetystä tuotteesta

Mantecadas de Astorga -leivos on leipomotuote, joka valmistetaan taikinasta, johon on käytetty hienoja vehnäjauhoja, kananmunia, lehmänmaidosta valmistettua voita, sianihraa ja sokeria.

Tuotteella on oltava seuraavat morfologiset, aistinvaraiset ja fysikaalis-kemialliset ominaisuudet:

a) Morfologiset ominaisuudet: Mantecada-leivos valmistetaan aina pienessä, elintarvikekäyttöön tarkoitetusta voimapaperista tehdyssä avoimessa ja neliönmuotoisessa rasiassa, jonka reunat on taitettu. Taikinan kohoaa pyöreäksi kerrokseksi ja reunojen yli jopa rasian ulkopuolelle muodostaen leivokseen ns. kyyneleen (lágrima de la mantecada), joka voi olla sävyltään paahtunut muttei koskaan palanut. Rasian pohjan tulee paahtua kevyesti muttei palaa. Kypsä leivos painaa rasian kanssa 25–35 grammaa.

b) Aistinvaraiset ominaisuudet: Leivoksen kuori on kiinteä, kullanruskea ja pyöreä, ja sen pinnalla on sokerirakeita. Leivoksen on irrottava helposti rasiasta. Rasiaan voi jäädä paahtuneita muruja, mutta rasian paperi ei saa imeä rasvaa. Leivoksen sisus on pehmeä ja kuohkea. Sisuksen väri voi vaihdella valmistukseen käytettyjen voin ja munien värin mukaan vaaleanbeigestä keltaiseen. Leivos on hyvin makea. Maussa erottuvat voin ja munien aromit. Pureskeltaessa pinnan sokerin täytyy olla havaittavissa. Mantecada-leivoksen sisältämä rasva tuo suuhun tietynlaisen kosteuden tunteen, joka korostaa tuotteen kuohkeutta. Leivoksen sisus on pehmeä, ja se liukuu pehmeästi kitalaessa.

c) Fysikaalis-kemialliset ominaisuudet: — kosteuspitoisuus: vähintään 13 prosenttia ja korkeintaan 19 prosenttia — proteiinia: vähintään 6 prosenttia — rasvaa: vähintään 20 prosenttia ja korkeintaan 27 prosenttia — hiilihydraatteja (glukoosia): vähintään 45 prosenttia — tuhkaa: korkeintaan 1,70 prosenttia — veden aktiivisuus (aw): vähintään 0,7 ja korkeintaan 0,9.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Mantecadas de Astorga -leivosten valmistuksessa käytetään ainoastaan seuraavia ainesosia, joiden osuudet koko taikinasta esitetään seuraavassa sulkeissa: hienot vehnäjauhot, joiden voima (W) on 100–150 ergiä ja P/L-suhde (lujuus/venyvyys) on 0,28–0,60 (30 % (± 4 %)), kananmunat, jotka ovat joko kokonaisia kuorellisia munia tai pastöroitua kananmunavalmistetta (23 % (± 3 %)), rasva (23 % (± 3 %), joka on maidosta valmistettua voita ja sianihraa (6–7,8 %), ja sokeri, joka on valkoista hienoasokeria (20 % (± 4 %)). Taikinaan voidaan lisätä vähäisiä ainesosia, kuten hunajaa, glukoosisiirappia, dekstroosia, inverttisokeria tai muuta erityyppistä sokeria (enintään 3 prosenttia sokerin kokonaismäärästä), sekä voiaromia, kosteudensäilyttäjiä, nostatusaineita, emulgointiaineita ja sallittuja säilöntäaineita.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki tuotantovaiheet eli rasvan vaahdottaminen, munien ja sokerin vatkaaminen, taikinan sekoittaminen, annostelu rasioihin, raesokerin lisääminen ja paistaminen tapahtuvat 4 kohdassa rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Leivokset pakataan rekisteröidyssä leipomossa puu-, pelti- tai kartonkilaatikoihin joko valmiiksi pakattuina tai irtotavarana muovipussiin pakattuina. Pakkaus voidaan sulkea eri tavoilla.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Pakkauksissa, joissa tuote toimitetaan kuluttajille, on oltava numeroitu sertifiointietiketti, jossa on oltava EU:n SMM-tunnus ja nimi ”Mantecadas de Astorga” sekä SMM:n oma tunnus.

Etiketit on kiinnitettävä pakkaamossa siten, ettei niitä voida käyttää uudelleen.

SMM:n oma tunnus on seuraavanlainen:

4. Maantieteellisen alueen tarkka rajaus

Suojatun maantieteellisen merkinnän ”Mantecadas de Astorga” saaneiden leivosten valmistus- ja pakkausalueeseen kuuluvat seuraavat Leónin maakunnan kunnat:

Astorga, Brazuelo, San Justo de la Vega ja Valderrey.

5. Yhteys maantieteelliseen alueeseen

Mantecadas de Astorga -leivoksille on haettu suojaa niiden maineen vuoksi. Maine perustuu erityiseen tuotantomenetelmään ja perinteiseen reseptiin, jotka ovat ominaisia rajatulle maantieteelliselle alueelle ja joita käytetään yhä nykyäänkin.

Tuotteen suosiota ovat edistäneet pitkälti inhimilliset tekijät, erityisesti rasioiden valmistajien (cajilleras) työ. He olivat naisia, joiden tehtävänä oli valmistaa rasiat (cajillas), joissa leivokset tavallisesti paistettiin. Muurin ympäröimässä Asturgan vanhassakaupungissa on heitä kuvaava seinämaalaus, joka on tehty vuonna 2016 ja joka on kopio vuonna 1927 otetusta valokuvasta. Kaikki matkailijat pysähtyvät valokuvaamaan maalausta. Se on todiste leivoksen ja kaupungin välisestä vahvasta yhteydestä.

Tuotteen ominaisuudet johtuvat myös sen maantieteellisestä alkuperästä paikallisen erityisosaamisen osalta: perinteistä reseptiä käytetään yhä nykyäänkin. Tärkein seikka leivosten valmistuksessa ja koostumuksessa on se, että niissä käytetään lehmänmaidosta tehtyä voita. Juuri voin käyttö erottaa ne bollo-, bizcocho- ja magdalena-leivonnaisista, joiden valmistuksessa käytetään tavallisesti muita rasvoja ja/tai öljyjä. Voi myös antaa Mantecadas de Astorga -leivoksille keltaisen värin ja voin tuoksun, joka on niille tyypillinen.

Myös valmistusaineiden laadullinen koostumus on tärkeä tekijä, sillä se vaikuttaa taikinan koostumukseen, jossa pitää olla paljon munaa ja voita. Tärkeä seikka on myös valmistajan taitotieto, joka näkyy leivoksen koostumuksessa ja leipurin omassa valmistustavassa, joka on periytynyt sukupolvelta toiselle meidän päiviimme saakka.

Tyypillistä leivoksille on myös tapa, jolla taikina annostellaan rasioihin. Leivokset paistetaan kohtuullisessa lämpötilassa huolehtien siitä, että leivoksen pintaan syntyy halkeama.

Viimeaikaisia Mantecadas de Astorga -leivosten maineen vahvistavia mainintoja ovat esimerkiksi seuraavat:

RTVE:n (Radiotelevisión Española) ohjelma España Directo (34 minuuttia 30 sekuntia) sisälsi 15. heinäkuuta 2021 Mantecadas de Astorga -leivoksista kertovan raportin, jossa niitä kuvattiin leivonnaiseksi, joka on tuonut kansainvälistä mainetta Leónin maakunnassa sijaitsevalle Astorgan kaupungille. Lisäksi raportissa näytettiin, miten leivoksia valmistetaan yli 200 vuotta vanhan, yhä nykyäänkin käytettävän reseptin mukaan (https://www.rtve.es)/.

Leónin leivosten maine tuodaan esiin myös Condé Nast Traveler -lehden artikkelissa ”Por qué León debería ser Capital Gastronómica 2018” (Miksi Leónin pitäisi olla vuoden 2018 gastronomiapääkaupunki?), joka on julkaistu 13. lokakuuta 2017 ja jossa kannatetaan Leónia sen seuraavien tuotteiden vuoksi: botillo del Bierzo, cecina de León, lechazo, ternera del Bierzo, mantecadas de Astorga, (…).

On syytä huomata, että tuote sisältyy useisiin virallisiin laadukkaiden elintarvikkeiden luetteloihin, kuten seuraaviin: Inventario Español de Productos Tradicionales (Espanjan perinteisten tuotteiden luettelo), jonka on julkaissut maatalous-, kalastus- ja elintarvikeministeriö vuonna 1996, ja Inventario de Productos Agroalimentarios de Calidad de Castilla y León (Kastilia ja Leónin laadukkaiden maatalouselintarvikkeiden luettelo), jonka on julkaissut Kastilia ja Leónin itsehallintoalueen hallitus vuonna 2001.

Espanjassa postin yleispalveluja tarjoava Correos julkaisi vuonna 2006 postileiman Mantecadas de Astorga -leivosten suojatun maantieteellisen merkinnän saannin toisen vuosipäivän kunniaksi. Postileimassa oli tuotteen oma tunnus.

Mantecadas de Astorga -leivoksiin viitataan myös monissa historiallisissa asiakirjoissa:

Ensimmäinen kirjallinen viittaus on peräisin 1700-luvulta ja osoittaa, että leivosten reseptin on mahdollisesti keksinyt Juan de la Mata, joka oli ”hovin sokerileipuri ja kotoisin vuorilta Matalavillan kylästä, Sil de Arriban kunnasta, joka kuuluu Leónin kuningaskuntaan ja Oviedon hiippakuntaan”, kuten ilmenee hänen teoksestaan Arte de Repostería (Sokerileivonnan taito), jonka Antonio Martín on kustantanut Madridissa vuonna 1747. Viimeisen painoksen vuodelta 1992 on kustantanut Burgosin kaupungissa toimiva La Olmeda -kustantamo.

Vuodelta 1805 peräisin olevissa saduissa, jotka on löydetty Astorgan hiippakunnan arkistosta, mainitaan kondiittori Máximo Matheon ja Francisco Calbon valmistamat Mantecadas de Astorga -leivokset joululeivonnaisina.

Useiden lähteiden mukaan leivokset ovat peräisin Astorgan Sancti Spiritus -luostarista. Erään nunnan kerrotaan jättäneen luostariyhteisön ja tehneen leivoksista tunnettuja. Muutamien lähteiden mukaan kyseinen nunna saattoi olla María Josefa Gonzáles Prieto, joka avioitui Tomás Rubion kanssa 9. marraskuuta 1851.

Balbino Cortés y Moralesin teos Diccionario Doméstico. Tesoro de las familias o Repertorio Universal de Conocimientos útiles vuodelta 1876 sisältää Mantecadas de Astorga -leivosten reseptin. Teoksessa leivosten kerrotaan olevan tunnettu herkku.

Vuodelta 1891 peräisin olevan vuosikirjan Anuario Bailly-Bailliere sivulla 1495 mainitaan, että Astorgan kaupungissa on 12 leipomoa, jotka valmistavat Mantecadas de Astorga -leivoksia.

Vuodelta 1901 peräisin olevan vuosikirjan Anuario Riera sivulla 1167 mainitaan, että Astorgan kaupungissa on 11 leipomoa, jotka valmistavat näitä leivoksia.

Vuoden 1916 Anuario Bailly-Bailliere -vuosikirjan sivulla 3179 mainitaan yhdeksän astorgalaisen leipurin nimet, ja lisäksi teoksessa on kahden leipurin mainos. Teoksessa sanotaan kirjaimellisesti, että Astorga on ”kuuluisa suklaasta ja leivoksistaan”.

Kaupungin kauppakamarin tietojen mukaan Astorgasta kuljetettiin vuonna 1930 rautateitse (pohjoiseen ja länteen) 188 710 kilogrammaa leivoksia.

Benito Pérez Galdós (1843–1920) mainitsee romaanissaan Fortunata y Jacinta (1886–87) Mantecadas de Astorga -leivokset ja La Maragaterían alueen:

”(…) Ulkopuolelta Jacinta näki oliivitynnyreitä lattiasta kattoon ulottuvina pyramideina, marsipaanirasioista tehtyjä alttareita, rusinoilla täytettyjä pokaaleja ja taatelitertuilla koristeltuja riemukaaria. (…) Kauempana oli Astorgasta peräisin olevia leivoksia, jotka hänen pyhyytensä paavi Pius IX oli siunannut. (…)”

”(…) Don Pedro Manuel de Jáuregui (…). Leónin maakunnan syntyperäisenä asukkaana hän sai kennoittain munia sekä muita siipikarjatuotteita. (…) Joulunaikaan Jáuregui sai myös leivoslähetyksiä Astorgasta, ja kaikki Madridissa olevat La Maragateríasta kotoisin olevat myyntiedustajat kävivät hänen luonaan hakemassa ja maksamassa tilauksia. (…)”

Tuote-eritelmän julkaisutiedot

https://www.itacyl.es/documents/20143/342640/1_%2830-09-20%29+3+-+Pliego+Mant++Modif.pdf/4cf68d91-ad5e-f535-f31f-1a901b22ee85?t=1603287920636

(1) EUVL L 179, 19.6.2014, s. 17.